28. Semantiek | Bybelverskille
← 27 Maatstawwe vir die Evaluering van Variante
29 Punktuasie →
Vertaling bly altyd 'n uitdaging. Telkens moet tussen sinonieme gekies word, en sinonieme dek nooit dieselfde betekenisveld nie! Vergelyk die woorde predikant, dominee, en pastoor. Ander kere word geworstel om dieselfde betekenis oor te dra wanneer daar nie 'n woord met dieselfde betekenisinhoud as dié in die brontaal bestaan nie. Soms moet die taal of woorde noodwendig aangepas word ter wille van groter duidelikheid. Woorde se betekenis verander ook met verloop van tyd. Die 1611 King James vertaling van Jak.2:3 moet noodwendig vandag verander word omdat die betekenis van "gay" feitlik volledig verander het: "And ye have respect to him that weareth the gay clothing,…"
Selfs in moderne tale is dit soms moeilik om te vertaal, veral as mens 'n woordelikse vertaling wil maak. Vertaal die volgende sin in Engels en dra dieselfde "gevoel" oor: "Ek neem die vrymoedigheid om jou hulp te vra."
Vergelyk Heb.4:16 in Engels en Afrikaans. Beleef die verskil in gevoel tussen die twee. "Confidence" voel meer soos "vertroue", terwyl "vrymoedigheid" nader aan "frankness" voel. Vervang ons egter die woorde in die sin met die sinonieme, kry ons steeds nie dieselfde gevoel in beide tale nie!
"Laat ons dan met vrymoedigheid na die troon van die genade gaan, sodat ons barmhartigheid kan verkry en genade vind om op die regte tyd gehelp te word."
Strongs gee die betekenis van die Griekse woord wat gebruik word aan as: "All outspokenness, that is frankness, bluntness, publicity; by implication assurance…"
Wat behoort ons houding te wees oor die verskillende vertalings?
Hoe meer vertalings in eerlikheid gebruik word, hoe beter.
Enigeen wat God met 'n opregte hart soek, sal Hom vind, watter vertaling of Bybel hy ookal gebruik. God sien die hart aan, daarom verseker Jakobus ons in Jak.4:8; "Nader tot God, en Hy sal tot julle nader." Die Here gee reeds in 2Kron.15:15 hierdie versekering: "En die hele Juda was verheug oor die eed, want hulle het met hul hele hart gesweer en met hul hele wil Hom gesoek; en Hy het Hom deur hulle laat vind, en die HERE het hulle rus verskaf rondom." Ook in Jer.29:13-14 verseker die Here: "En julle sal My soek en vind as julle na My vra met julle hele hart. En Ek sal My deur julle laat vind, spreek die HERE, en julle lot verander…"
Dat daar verskille deur die eeue in die oorskryf van die Bybel ontstaan het, is 'n feit. Wanneer die Bybel met ander antieke geskrifte vergelyk word, is die Bybel steeds dié antieke geskrif met die minste verskille, en die een met die grootste moontlikheid om letterlik elke woord van die oorspronklike outografie vas te stel. God self waak oor Sy woord en sy kinders.